钦定古今图书集成/明伦汇编/闺媛典/第086卷 > 朱英武妻黄氏
## 钦定古今图书集成/明伦汇编/闺媛典/第086卷 > 朱英武妻黄氏

按《衡州府志》：“黄氏，衡阳庠生朱英武妻。年及笄归朱
善事姑，能习内则诸训。生二女，长工秀，次照秀。崇祯
末，大马副纵兵掠衡西北乡，所过村落，荒翳相望。英
武挈家走永，黄年二十九，长女甫九龄，次七岁，仓皇
谋避地，会霖雨不得行，黄度不免欲自缢，英武固止
之，曰：‘宁有预死以待祸之理，万一幸脱，将何追’？夫妇”
相与徬徨终夜。及晓，兵果至，遇其婢于门，杀之，驱英
武及妻女俱去。行数十武，缚英武锻之，索其金，英武
告以窭贫，恃馆谷自养，仅馀数金置某所，众兵争取
之，黄亟挈二女共跃入池中死。时沍寒，池冰将结，军
士欲挽之，已无及。相顾愕眙，乃拔刀斫英武。及兵退，
英武竟得甦，讯妻女所在。越数日，池冰解，三尸俱浮颜色如生。两女犹坚握母裾不释。闻者莫不悲之。